
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea art.2 din Legea nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940, cu care comisia noastră a fost sesizată în fond cu adresa Biroului Permanent nr. Pl.x. 403   din 28 mai 2007.
	VICEPREŞEDINTE,

Nini Săpunaru

RAPORT

asupra propunerii legislative pentru completarea art.2 din Legea nr.9/1998

 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940
Cu adresa nr. Pl.x. 403 din 28 mai 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea art.2 din Legea nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.242/20.02.2007, avizul favorabil a Comisiei pentru drepturile omului, culte şi problemele minorităţilor naţionale, avizul negativ al Comisiei juridice, de disciplină şi imunităţi şi punctul de vedere negativ al Guvernului.

Prezentul proiect de Lege are ca obiect de reglementare completarea art.2 din Legea nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940, cu modificările ulterioare, cu încă un alineat privind actualizarea compensaţiilor potrivit coeficientului de inflaţie existent la data plăţii acestora.
În urma dezbaterilor comisia propune respingerea propunerii legislative, din următoarele motive:
Conform art.8 alin.(2) teza a II-a din Legea nr.9 „în cazul în care compensaţiile se plătesc în anul în care au fost stabilite, acestea se acordă la nivelul la care au fost validate de comisia centrală, iar în situaţia în care se achită în anul următor, direcţiile generale ale finanţelor publice le actualizează în raport cu indicele de creştere a preţurilor de consum din ultima lună pentru care a fost publicat de către Institutul Naţional de Statistică înaintea plăţii, faţă de luna decembrie a anului următor. Eşalonarea plăţilor nu poate depăşi 2 ani consecutivi.”
Art.5 din Hotărârea Guvernului nr.286/2004 privind unele măsuri referitoare la funcţionarea Comisiei centrale şi a comisiilor judeţene şi a municipiului Bucureşti pentru aplicarea Legii nr.9/1998, prevede:

„Compensaţiile stabilite prin prin hotărâre de validare a Comisiei centrale pentru aplicarea dispoziţiilor Legii nr.9/1998 se achită beneficiarilor eşalonat, pe parcursul a 2 ani consecutivi, astfel: 40% în anul în care se face plata şi 60% în anul următor, în limita sumelor aprobate anual cu această destinaţie în bugetul de stat. Cota de 60% din cuantumul compensaţiei, achitată în anul următor, se actualizează în condiţiile Legii nr.9/1998. ”
Ţinând cont că Legea nr.9/1998 intră intr-o fază finală de aplicare, modificarea regimului de actualizare a despăgubirilor ar crea diferenţe de tratament între cei 14800 de beneficiari care au primit despăgubirile şi beneficiarii celor circa 4000 dosare care se mai află în circuitul administrativ.
Orice act normativ trebuie sa ţină cont de prevederile art.15 alin.1 din Legea nr.500/2002 privind finanţele publice, potrivit cărora „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuiellilor.”
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 23 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi.
Proiectul de Lege a fost respins de Senat în şedinţa din data de 24 mai 2007, în calitate de primă Cameră sesizată.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative pentru completarea art.2 din Legea nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar, în urma aplicării Tratatului dintre România şi Bulgaria, semnat la Craiova la 7 septembrie 1940, în şedinţa din data de 12 iunie 2007 comisia propune respingerea acesteia.
	VICEPREŞEDINTE,

Nini Săpunaru
	SECRETAR,

Radu Cătălin Drăguş


             Expert parlamentar:
       Popescu Luminiţa

